Jakob Ellemann-Jensen (V), 2013-05-31:
Tak, formand.
Jeg har hørt mennesker sige, at det virker, som om politikere har det med vækst som med vejret; vi taler meget om det, men der er ikke nogen, der gør noget ved det.
Når jeg står her og taler om vejret og væksten, er det ikke kun i misundelse over ikke at være udenfor, så er det naturligvis, fordi dagens emne, handelspolitik, lige netop er det, som kan gøre mest for at sikre den vækst, som vi taler så meget om, og som vi er enige om er nødvendig for at fastholde den danske velstand og det danske velfærdssamfund.
Men det er ikke kun væksten i Danmark, der påvirkes af handel.
Det smukke ved handel er jo netop, at den skaber værdi for alle, der tager del i den, og at en plus en ofte bliver til mere end to.
Derfor er det ikke kun snævre nationale interesser, vi har for øje, når vi taler om handel, for handel er samtidig et af de absolut vigtigste værktøjer i vores udviklingsbistand.
Danmark er som en lille og åben økonomi dybt afhængig af samhandelen med vores nabolande.
Vi ved, at omkring 70 pct. af den danske eksport går til det indre marked, og for Danmarks mange små og mellemstore virksomheder er det primært her i nærmarkederne, mulighederne for vækst og arbejdspladser skal findes.
Det skal vi huske på, når vi taler om de mere eksotiske vækstmarkeder i verden.
Når det er sagt, skal vi selvfølgelig også kaste kræfterne ind andre steder.
Det mest oplagte at fokusere på er EU's bilaterale handelsaftaler med de største samhandelspartnere.
En færdiggørelse af alle verserende frihandelsforhandlinger med tredjelande vil kunne øge EU's samlede bruttonationalprodukt med 2 pct., og det ville kunne tilføre regionen 2 millioner nye og meget hårdt tiltrængte arbejdspladser.
Her bør en frihandelsaftale med USA være en absolut topprioritet.
Vi skal arbejde for, at forhandlingerne ikke sander til, inden de overhovedet er kommet i gang, fordi der på begge sider af Atlanten rejses for mange krav.
Eksempelvis er franskmændene som bekendt meget bekymrede over den europæiske filmindustri, og jeg vil sige, at når vi ser på antallet af priser til danske film, og når en tv-serie, der beskæftiger sig med noget så eksotisk som huset her, kan gå sin sejrsgang på efterhånden flere kontinenter, har vi næppe det store at frygte fra dansk side.
En aftale mellem USA og EU vil kunne skabe verdens ubetinget største handelssamarbejde, og det er en mulighed, som vi skal gribe.
Handelspolitikken handler ikke kun om økonomi, den handler nemlig også om Europas rolle og indflydelse i verden.
Når vi taler om verden, vil jeg sige, at WTO ideelt set udgør den bedste platform for at fremme verdenshandelen.
Desværre må man jo konstatere, at forhandlingerne har været stort set kørt fast i mange år, og at man i WTO kører efter princippet om, at intet er aftalt, før alt er aftalt, så derfor er der lang vej igen.
I Venstre mener vi, at der skal gøres op med det her alt eller intet-princip, så man kan høste aftaler på de områder, hvor der er enighed.
Så for at puste liv i WTO, må vi derfor trin for trin gennemføre en liberalisering af verdenshandelen i stedet for på tolvte år at afvente et big bang i form af færdiggørelse af Doharunden, for handel er den vigtigste generator for vækst.
Derfor skal vi tænke handel, når vi tænker udvikling.
Øget samhandel og frihandel er et effektivt middel til at reducere fattigdom, hvad enten der er tale om handel mellem udviklingslande og industrialiserede lande eller om indbyrdes handel mellem udviklingslandene.
Derfor er det også vigtigt, at vi støtter kapacitetsopbygning på handelsområdet i udviklingslandene, og at vi støtter op om udviklingslandenes nedbrydning af toldmure og handelshindringer.
Fremme af frihandel skal komme hele verdensøkonomien til gode, og netop en liberalisering af verdenshandelen kan medvirke til at sikre en økonomisk bæredygtig vækst i verdens fattigste lande.
Det vil ikke alene være til gavn for landene selv, det vil også være til gavn for Danmark, hvis vi forstår at udnytte de muligheder, som det giver danske virksomheder.
Tidligere har det været ilde set, at danske virksomheder profiterer af dansk udviklingsbistand, men en sådan tilgang er udtryk for en misforståelse om, at handel er nulsumsspil, og det er bestemt ikke tilfældet.
Handel tilgodeser begge parter, når den foregår med passende respekt for hinanden og overholdelse af grundlæggende menneskerettigheder og de klassiske arbejdstagerrettigheder.
Til slut vil jeg gerne udtrykke min ros til regeringspartierne.
Det er lykkeligt, at vi i Danmark har et bredt politisk flertal, der støtter op om frihandel, liberaliseringer og nedbrydning af handelsbarrierer.
Tak for ordet.